**Հ Ի Մ Ն Ա Վ Ո Ր ՈՒ Մ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՆՆՉԱԿԱՆ ԿՈՄԻՏԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՕՐԵՆՔԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը.**

«Հայաստանի Հանրապետության քննչական կոմիտեի մասին» Հայաստանի Հանրապետության օրենքն (այսուհետ` Օրենք) ընդունվել է 2014 թվականի մայիսի 19-ին: Հայաստանի Հանրապետության քննչական կոմիտեն (այսուհետ` Կոմիտե) պետական համակարգի նոր մարմին է, որի ստեղծումը նորություն էր Հայաստանի Հանրապետության պետաիրավական համակարգում: Կոմիտեի ձևավորման և գործունեության ժամանակահատվածում պարզվեց, որ Օրենքում առկա են մի շարք բացթողումներ, հակասություններ, որոնք էապես ազդում են Կոմիտեի գործունեության արդյունավետության, տվյալ մարմնում ծագող վարչաիրավական և աշխատանքային հարաբերությունների կարգավորմանը:

Նշված Օրենքի Նախագծի ընդունման անհրաժեշտությունը պայմանավորված է տվյալ պահին առկա ստորև նշված խնդիրների լուծմամբ:

Մասնավորապես՝

**Կոմիտեի ծառայողների դասային աստիճանների շնորհման հետ կապված իրավահարաբերությունների հստակեցում.**

Օրենքի 23-25-րդ հոդվածները սահմանում են Կոմիտեի ծառայողների դասային աստիճանները, Կոմիտեի պաշտոններին համապատասխանող դասային աստիճանները, Կոմիտեի ծառայողների դասային աստիճանների շնորհման ժամկետները:

Հարկ է նշել, որ համաձայն 2015թ.-ի փոփոխությունների, ՀՀ Սահմանադրությամբ պետական մարմինների համակարգում կատարվեցին մի շարք փոփոխություններ, սահմանադրական կարգավիճակ ունեցող պետական մար­մինների համակարգում ավելացվեցին նաև քննչական մարմինները՝ Սահմանադրությամբ նախատեսելով «Դատախազությունը և քննչական մարմինները» վերտառությամբ ինքնուրույն գլուխ:

Այսպես, եթե Սահմանադրությամբ քննչական մարմիններին տրվել է սահմանադրական կարգավիճակ, ուստի, քննչական մարմինների միջև տարբերակված մոտեցում դրսևորելն՝ օրենսդրական տեսանկյունից, ընդունելի չէ:

Համաձայն՝ «Ազգային անվտանգության մարմիններում ծառայության մասին», «Հարկային ծառայության մասին», «Մաքսային ծառայության մասին» օրենքների, նշված մարմիններում նախաքննություն իրականացնող ստորաբաժանումների ծառայողներին տրվում են ծառայության կոչումներ, այլ ոչ թե՝ դասային աստիճաններ:

Ավելին, երբ ՀՀ արդարադատության նախարարության կողմից (19.01.2018թ.-ի թիվ 01/825-18 փաթեթ) ներկայացվել էր օրենսդրական նախաձեռնություն և Օրենքում կատարվեցին փոփոխություններ, ի թիվս այլնի, **Կոմիտեում ծառայողների կոչումները փոխարինվեցին դասային աստիճանների, ո**րևէ կերպ հիմնավորված չէր երկու (Կոմիտե, ՀՔԾ) քննչական մարմինների ծառայողներին դասային աստիճաներ շնորհելու անհրաժեշտությունը, իսկ այլ երկու մարմնի քննչական ստորաբաժանման ծառայողներին՝ պահպանվեցին տրված կոչումները:

Բացի այդ, չէր ներկայացվել նշված փոփոխությունը կատարելու անհրաժեշտությունը կամ նախապայմանները:

Հետևաբար, նկատի ունենալով այն հանգամանքը, որ նախաքննություն իրականացնող ստորաբաժանումների այլ ծառայողներին տրված են կոչումներ, այլ ոչ թե դասային աստիճաններ, ուստի, անհրաժեշտություն է առաջանում Օրենքում կատարելու փոփոխություն և, ինչպես Օրենքի նախկին խմբագրությամբ էր ամրագրված, Օրենքի 23-րդ հոդվածի 1-ին մասով սահմանված Կոմիտեի ծառայողներին տրված դասային աստիճանները փոխարինել կոչումներով:

Միաժամանակ, **Նախագծով առաջարկվում է կատարել փոփոխություն՝ բարձրագույն դասային աստիճանների (կոչումներ)** վերին և ստորին սահմանները փոփոխել բարձրացնելով մեկական աստիճանով:

1) Առաջարկը պայմանավորված է այն հանգամանքով, որ օրինակ՝ «***Ոստիականությունում ծառայության մասին***» օրենքի 5-րդ հոդվածի 1-ին մասի 1-ի կետի համաձայն՝ ոստիկանության կոչումները դասակարգվում են հետևյալ խմբերի.

ոստիկանության բարձրագույն կոչումներ`

- ոստիկանության գեներալ-գնդապետ,

- ոստիկանության գեներալ-լեյտենանտ,

- ոստիկանության գեներալ-մայոր.

2) ***«Զինվորական ծառայության և զինծառայողի կարգավիճակի մասին»*** օրենքի 10-րդ հոդվածի 1-ին մասի 3-րդ կետի «գ» ենթակետի համաձայն՝  ՀՀ զինված ուժերում և այլ զորքերում սահմանվում են զինծառայողների հետևյալ կազմերը և զինվորական կոչումները՝ բարձրագույն սպայական կազմ՝

- «գեներալ-մայոր»,

«գեներալ-լեյտենանտ»,

«գեներալ-գնդապետ»,

«բանակի գեներալ»:

3) ***«Դատախազության մասին»*** օրենքի 44-րդ հոդվածի 1-ին մասի համաձայն՝ դատախազությունում սահմանվում են հետևյալ դասային աստիճանները՝

- արդարադատության պետական խորհրդական (բանակի գեներալ, մարշալ)

- արդարադատության առաջին դասի պետական խորհրդական (գեներալ-գնդապետ)

- արդարադատության երկրորդ դասի պետական խորհրդական (գեներալ-լեյտենանտ)

- արդարադատության երրորդ դասի պետական խորհրդական (գեներալ-մայոր):

Վերոգրյալը նկատի ունենալով անհրաժեշտություն է առաջանում կատարելու փոփոխություն և ինչպես արդեն նշվեց հիմնավորման մեջ, պետք է նկատի ունենալ, որ 2015թ.-ի փոփոխությունների համաձայն՝ ՀՀ Սահմանադրությամբ պետական մարմինների համակարգում կատարվեցին մի շարք փոփոխություններ և սահմանադրական կարգավիճակ ունեցող պետական մար­մինների համակարգում ավելացվեցին նաև քննչական մարմինները՝ Սահմանադրությամբ նախատեսելով «Դատախազությունը և քննչական մարմինները» վերտառությամբ ինքնուրույն գլուխ: Ուստի, սահմանադրական կարգավիճակ ունեցող մարմիններում առկա բարձրագույն դասային աստիճանները և կոչումները պետք է համապատասխանեն միմյանց և բացառել տարբերակված մոտեցումը: Միևնույն ժամանակ, հարկ է նշել որ օրինակ՝ դատախազի տեղակալի պաշտոնին համապատասխանող դասային աստիճանի վերին սահմանը «արդարադատության առաջին դասի պետական խորհրդականի» (գեներալ-գնդապետ) դասային աստիճանն է, իսկ ստորին սահմանը՝ «արդարադատության երրորդ դասի պետական խորհրդականի» (գեներալ-մայոր) դասային աստիճանը: Կոմիտեում՝ նախագահի տեղակալի պաշտոնին համապատասխանող դասային աստիճանի վերին սահմանն «արդարադատության երրորդ դասի պետական խորհրդականի» դասային աստիճանն է, իսկ ստորին սահմանը՝ «արդարադատության առաջին դասի խորհրդականի» դասային աստիճանը: Ուստի, առաջարկվում է առկա շտկել առկա անհամապատասխանությունը և Կոմիտեում մեկ սանդղակով բարձրացնել դասային աստիճանները (կոչումները):

**2.Առաջարկվող կարգավորման բնույթը.**

Նախագծի ընդունմամբ իրականացվում է Հայաստանի Հանրապետության քննչական կոմիտեի օրենսդրական հիմքերի հստակեցում: Մասնավորապես. կարևոր է ունենալ քննչական կոմիտեի վերաբերյալ կենսունակ իրավական ակտ, որը կարտահայտի Կոմիտեի առանձնահատկությունները և կնպաստի Հայաստանի Հանրապետության քննչական կոմիտեին վերաբերող օրենսդրության կատարելագործմանը:

**3.Նախագծի մշակման գործընթացում ներգրավված ինստիտուտները և անձիք.**

Հայաստանի Հանրապետության քննչական կոմիտե:

1. **Ակնկալվող արդյունքը.**

Նախագծի ընդունմամբ իրավական կարգավորում կստանան մի շարք հարաբերություններ, որոնք կարևոր նշանակություն ունեն Հայաստանի Հանրապետության քննչական կոմիտեի բնականոն գործունեության համար:

1. **Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը բացակայում է: ՀՀ պետական կամ տեղական ինքնակառավարման մարմնի բյուջեի ծախսերի և եկամուտների ավելացում կամ նվազեցում չի նախատեսվում:

1. **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Օրենքի նախագիծը չի բխում համապատասխան ռազմավարական փաստաթղթերից։

**ՏԵՂԵԿԱՆՔ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՆՆՉԱԿԱՆ ԿՈՄԻՏԵԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետության քննչական կոմիտեի մասին» օրենքում փոփոխություն կատարելու մասին» օրենքի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտություն չի առաջանում:

**ՀՀ ՔՆՆՉԱԿԱՆ ԿՈՄԻՏԵ**